《奉使鼓吹曲四首 其四 昆明曲》
明代·黄佐

浩浩昆明池，乃在点苍山阳，旁有罗施故邦。蚁附蝉联，賨僰蛮髳，参错其间。

宣父居九夷，道大无不容。白日灼幽崖，穷发渐华风。

浇讹反天经，由余谅非戎。

髬髵着裲裆，砺刃驰且都。投刃拜中丞，呕吟挟诗书。

嫉巫信医，日和以愉。

芃芃彼荠麦，秽我兰亩。培灌其勤，荠麦亡嗣有。循圣贤长道，屈此群丑。

臣心不负陛下圣，上有仓浪之天，下有孩提黄口。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。